DEĊIŻJONI TAL-KUMMISSJONI
ta’ l-1 ta’ Lulju 2008
li tirrikonoxxi fil-prinċipju l-kompletezza tad-dossiers li tressqu għal eżaminazzjoni dettaljata bil-ħsieb ta’ l-inklużjoni possibbli tal-phosphane u t-thiencarbazone fl-Anness I għad-Direttiva tal-Kunsill 91/414/KEE
(notifikata taħt id-dokument numru C(2008) 3216)
(Test b’relevanza għaż-ŻEE)
(2008/566/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta’ prodotti għall-protezzjoni tal-pjanti (1), u b’mod partikolari l-Artikolu 6(3) tagħha,
Billi:
(1)
Id-Direttiva 91/414/KEE tipprovdi għall-iżvilupp ta’ lista Komunitarja ta’ sustanzi attivi awtorizzati għall-inkorporazzjoni fil-prodotti għall-protezzjoni tal-pjanti.
(2)
Dossier għas-sustanza attiva phosphane kien ippreżentat minn S&A Service und Anwendungstechnik GmbH lill-awtoritajiet tal-Ġermanja fil-11 ta’ Ottubru 2007 b’applikazzjoni biex tinkiseb l-inklużjoni f’Anness I tad-Direttiva 91/414/KEE. Għal thiencarbazone kien ippreżentat dossier minn Bayer Crop Science lill-awtoritajiet tar-Renju Unit fit-13 ta’ April 2007 b’applikazzjoni biex tinkiseb l-inklużjoni f’Anness I tad-Direttiva 91/414/KEE.
(3)
L-awtoritajiet tal-Ġermanja u r-Renju Unit indikaw lill-Kummissjoni li, fuq eżaminazzjoni preliminarja, id-dossiers għas-sustanzi attivi kkonċernati jidhru li jissodisfaw ir-rekwiżiti tad-data u ta’ l-informazzjoni stabbiliti fl-Anness II tad-Direttiva 91/414/KEE. Id-dossiers imressqa jihdru wkoll li jissodisfaw ir-rekwiżiti tad-data u l-informazzjoni stabbiliti f’Anness III tad-Direttiva 91/414/KEE fir-rigward ta’ prodott wieħed għall-protezzjoni tal-pjanti li fih is-sustanza attiva kkonċernata. Skond l-Artikolu 6(2) tad-Direttiva 91/414/KEE, d-dossiers sussegwentement intbagħtu mill-applikant lill-Kummissjoni u lil Stati Membri oħra, u ġew riferuti lill-Kumitat Permanenti dwar il-Katina Alimentari u s-Saħħa ta’ l-Annimali.
(4)
Permezz ta’ din id-Deċiżjoni għandu jiġi formalment ikkonfermat fuq livell Komunitarju li d-dossiers għandhom jitqiesu li fil-prinċipju huma f’konformità mal-kondizzjonijiet dwar id-data u l-informazzjoni stabbiliti fl-Anness II u, għal mill-inqas prodott wieħed għall-protezzjoni tal-pjanti li fih is-sustanza attiva kkonċernata, mar-rekwiżiti stabbiliti fl-Anness III tad-Direttiva 91/414/KEE.
(5)
Din id-Deċiżjoni m’għandiex tippreġudika d-dritt tal-Kummissjoni li titlob lill-applikant li jressaq aktar data jew informazzjoni sabiex jiċċara ċerti punti fid-dossier.
(6)
Il-miżuri pprovduti f’din id-Deċiżjoni huma konformi ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTA DIN ID-DEĊIŻJONI:t
Artikolu 1
Mingħajr preġudizzju għall-Artikolu 6(4) tad-Direttiva 91/414/KEE, id-dossiers li jikkonċernaw s-sustanzi attivi identifikati fl-Anness ta’ din id-Deċiżjoni, li ġew imressqa lill-Kummissjoni u lill-Istati Membri bil-għan li tinkiseb l-inklużjoni ta’ dawk is-sustanzi fl-Anness I ta’ dik id-Direttiva, issodisfaw fil-prinċipju r-rekwiżiti dwar id-data u l-informazzjoni stipolati fl-Anness II ta’ dik id-Direttiva.
Id-dossiers jissodisfaw ukoll ir-rekwiżiti dwar id-data u l-informazzjoni stipolati fl-Anness III ta’ dik id-Direttiva fir-rigward ta’ prodott wieħed għall-protezzjoni tal-pjanti li fih s-sustanza attiva, fid-dawl ta’ l-użi proposti.
Artikolu 2
L-Istat Membru rapporteur għandu jsegwi l-eżaminazzjoni dettaljata għad-dossiers imsemmija fl-Artikolu 1 u għandu jirrapporta lill-Kummissjoni l-konklużjonijiet ta’ l-eżaminazzjoni tiegħu flimkien ma’ xi rakkomandazzjoni dwar l-inklużjoni jew le fl-Anness I tad-Direttiva 91/44/KEE tas-sustanzi attivi msemmija fl-Artikolu 1 u kull kundizzjoni għal dawk l-inklużjonijiet malajr kemm jista’ jkun u mhux iktar tard minn perjodu ta’ sena mid-data tal-pubblikazzjoni ta’ din id-Deċiżjoni fil-Ġurnal Uffiċjali ta’ l-Unjoni Ewropea.
Artikolu 3
Din id-Deċiżjoni hi indirizzata lill-Istati Membri.
Magħmula fi Brussell, 1 ta’ Lulju 2008.